**OBRAZLOŽENJE**

**I PRAVNI TEMELJ ZA DONOŠENJE AKTA**

Pravni temelj za donošenje ove Odluke predstavljaju odredbe članka 6. stavka 2. Zakona o savjetima mladih („Narodne novine” broj 41/14 i 83/23; dalje u tekstu: Zakon o savjetima mladih) i članka 39. Statuta Grada Pula - Pola (Službene novine - Bollettino ufficiale Pula - Pola br. 7/09, 16/09, 12/11, 1/13, 2/18, 2/20, 4/21 i 5/21 - pročišćeni tekst).

**II PRIKAZ STANJA I RAZLOZI ZA DONOŠENJE AKTA**

Grad Pula-Pola osnovao je Savjet mladih Odlukom o osnivanju Savjeta mladih Grada Pula-Pola (Službene novine – Bollettino ufficiale Pula-Pola 09/14 i 09/23) koja Odluka je trenutno na snazi.

U srpnju 2023. godine stupio je na snagu Zakon o izmjenama i dopunama Zakona o savjetima mladih („Narodne novine“ broj 83/23) kojim Zakonom su uvedene određene promjene vezane uz samo osnivanje savjeta mladih, broj i izbor članova, trajanje mandata te rad savjeta mladih općenito slijedom čega trenutno važeća Odluka o osnivanju Savjeta mladih Grada Pula-Pola više ne odgovara važećem zakonodavnom okviru.

Člankom 23. stavkom 1. Zakona o izmjenama i dopunama zakona o savjetima mladih propisano je da Savjeti mladih koji su osnovani sukladno Zakonu o savjetima mladih (»Narodne novine«, br. 41/14; dalje u tekstu: izmjena Zakona) nastavljaju s radom do isteka mandata svojih članova sukladno odredbama Zakona o savjetima mladih (»Narodne novine«, br. 41/14.).

S obzirom na to da je Savjet mladih Grada Pula-Pola osnovan prema Odluci donesenoj prije stupanja na snagu izmjene Zakona, bilo je nemoguće pristupiti usklađenju Odluke o osnivanju Savjeta mladih do isteka mandata ili raspuštanja savjeta, jer bi takvo usklađivanje dovelo do kontradiktornosti između važeće Odluke i Zakona u pogledu izabranih članova i rada Savjeta.

Dana 28. srpnja 2025. godine Gradsko vijeće Grada Pule-Pola donijelo je Odluku o raspuštanju Savjeta mladih Grada Pula-Pola (Službene novine – Bollettino ufficiale Pula-Pola 07/25), čime je raspušten Savjet mladih Grada Pula-Pola konstituiran dana 19. siječnja 2023. godine.

Člankom 6. stavkom. 2. Zakona o savjetima mladih propisano je da Odluku o osnivanju savjeta mladih donosi predstavničko tijelo jedinice lokalne, odnosno područne (regionalne) samouprave na prvoj sljedećoj sjednici nakon konstituirajuće sjednice predstavničkog tijela u skladu s ovim zakonom, zakonom kojim se uređuje sustav lokalne i područne (regionalne) samouprave te statutom jedinica lokalne, odnosno područne (regionalne) samouprave.

Stupanjem na snagu Oduke o raspuštanju Savjeta mladih stečeni su uvjeti za donošenje nove Odluke o osnivanju savjeta mladih usklađene sa važećim zakonodavnim okvirom.

Donošenjem nove Odluke na sveobuhvatan i jasan način uređuje se:

* osnivanje i svrha Savjeta mladih,
* sastav, način i postupak izbora članova Savjeta mladih
* konstituiranje i mandat članova Savjeta mladih,
* djelokrug i način rada,
* predstavljanje i suradnja sa Gradskim vijećem i Gradonačelnikom,
* financiranje, naknada za rad, sredstva i materijalni uvjeti za rad.

Najznačajnije izmjene koje su propisane Zakonom o izmjenama i dopunama Zakona o savjetima mladih („Narodne novine“ broj 83/23) a koje su inkorporirane i u prijedlogu ove Odluke uključuju:

- svaki novi saziv predstavničkog tijela, nakon provedenih lokalnih izbora, donosi novu Odluku o osnivanju Savjeta mladih i to već na prvoj sljedećoj sjednici nakon konstituirajuće sjednice (do sada isto nije bilo propisano) čime se mandat članova Savjeta mladih usklađuje sa mandatom članova predstavničkog tijela;

- ukinuta je funkcija zamjenika člana Savjeta mladih;

- smanjen je broj članova Savjeta u jedinici lokalne, odnosno, područne samouprave slijedom čega se ovim nacrtom Odluke predlaže smanjenje broja članova Savjeta mladih sa devet na pet;

- uveden je transparentniji model izbora članova Savjeta mladi u obliku javnog glasanja članova Gradskog vijeća, umjesto dosadašnjeg tajnog glasanja;

- unesena je odredba koja onemogućuje osobama da istovremeno budu članovi Savjeta mladih i članovi predstavničkog tijela jedinice lokalne samouprave koja ih je u Savjet izabrala;

- uvedena je naknada za rad članova Savjeta mladih u visini od 27 eura neto po održanoj sjednici, a najviše za jednu sjednicu mjesečno. Članovi Savjeta mladih koji će biti predstavnici u Savjetu mladih Istarske županije imaju pravo na naknadu samo po jednoj osnovi, pri čemu je naknada u višem iznosu;

Stupanjem na snagu ove Odluke stvorit će se pravni temelj za pokretanje novog postupka izbora članova Savjeta mladih, kao i za uspostavu njegovog rada u skladu s aktualnim zakonodavnim propisima i potrebama mladih Grada Pule-Pola.

Ovom Odlukom Grad Pula-Pola osigurava formalnu usklađenost s važećim zakonodavnim okvirom te sustavno unaprjeđuje operativni okvir djelovanja Savjeta mladih, čime se omogućuje učinkovitije ostvarenje njegove funkcije i kvalitetnije uključivanje mladih u procese donošenja odluka.

**III TEKST PRIJEDLOGA AKTA**

Tekst prijedloga Odluke dostavljen je u prilogu.

**IV FINANCIJSKA SREDSTVA POTREBNA ZA PROVEDBU AKTA**

Za provedbu ove Odluke osigurana su financijska sredstva u proračunu Grada Pule-Pola.

**SLUŽBENICA KOJA JE PRIVREMENO OVLAŠTENA**

**OBAVLJATI POSLOVE PROČELNICE**

 **Ivana Sokolov, univ.spec.iur.**